Иран мифологияһындағы Ажи-Дахака персонажына барып тоташа. Халыҡ риүәйәттәре буйынса, йөҙ йыл йәшәгән йылан аждаһаға әүерелә, ғәҙәттә йылғаларҙа, күлдәрҙә, һаҙлыҡтарҙа йәшәй. Һыу алыу өсөн кешеләр уға йәш ҡыҙҙарҙы ҡорбан итәләр. Ҡыҙҙы ҡотҡарыу өсөн әкиәт батыры аждаһа менән алыша һәм еңә («Әхмәт батыр менән Хоҙайбирҙе батыр», «Мең башлы аждаһаны еңгән егет» әкиәттәре һ. б.). «Урал батыр» эпосының төп геройы Урал батыр Ҡәһҡәһә исемле аждаһа — йыландар батшаһы менән көрәшә.